Játékos tanulási lehetőségek az AI segítségével
(Máltai és a Dublini továbbképzésből szemezve)

1. Jeopardylabs.com- egyénileg, párban vagy csoportban is játszható . Egyszeri tagsági díjat kell fizetni, majd ezután korlátlanul  használható. Magyar és angol nyelven is található többféle játék az alkalmazásban, a kereső segítségével mindenki megtalálhatja bármelyik tantárgyban az eddig feltöltött kvíz játékokat. Önállóan is lehet készíteni kvíz játékot és azt is meg lehet osztani a többiekkel. Ismétléshez kiváló, hiszen a tanár határozza meg a feladatok nehézségi fokát és alakítja ki a kategóriákat.

2. Mentimeter- előadások készítéséhez, vagy meglévő előadások feltöltéséhez kiválóan alkalmas a hallgató közönség aktivizálására. Az interaktív részvétel hatékonyabbá teszi az előadást, a közönség megkérdezése, majd a válaszok megjelenítése a mentimeter segítségével érdekesebbé, egyénibbé teszi az előadást. Sokszor jó, ha a nagyobb létszámú közönség véleményt tud nyilvánítani és erre ez az alkalmazás kiválóan alkalmas. Sajnos, mint a legtöbb alkalmazás, ez is fizetős.

3. Froggy jumping-többféle nyelven, de magyarul is található játékos gyakorlási lehetőség ezen az alkalmazáson. Széles a kínálat a gyerekek életkorától, tantárgyaitól függően. A játék lényege, hogy a béka ugrik a játékos döntése alapján, vagyis választ a többféle lehetőség közül. Ha jó a döntése, tudta a helyes választ, akkor jutalompontot kap, ha tévedett, akkor az  pontlevonást jelent. Ebben az alkalmazásban is lehet önállóan is készíteni gyakorló feladatot és így a széles tárház csak egyre gazdagabb lesz.

4. Gimkit-szintén többféle tantárgyban, többféle témakörben lehet találni játékos gyakorlási lehetőséget. Lehet egyénileg, de versenyszerűen, mint a Kahoot játékot is játszani. A meglévő gyakorlási lehetőségek mellett itt is elkészítheti a tanár a saját tantárgyához illő megfelelő nehézségi fokú gyakorlási lehetőséget. Példaként említeném a szorzótábla gyakorlását, ami önmagában elég unalmas, de a Gimkit mindig dicsér a jó megoldásért, ezért aztán biztos szívesebben gyakorol a fiatal tanuló.

